Document ID: 32018D1962

Reference:
12.12.2018
SK
Úradný vestník Európskej únie
L 315/41
ROZHODNUTIE KOMISIE (EÚ) 2018/1962
z 11. decembra 2018,
ktorým sa stanovujú interné predpisy týkajúce sa spracovávania osobných údajov Európskym úradom pre boj proti podvodom (OLAF) v súvislosti s poskytovaním informácií dotknutým osobám a obmedzením niektorých ich práv v súlade s článkom 25 nariadenia Európskeho parlamentu a Rady (EÚ) 2018/1725
EURÓPSKA KOMISIA,
so zreteľom na Zmluvu o fungovaní Európskej únie, a najmä na jej článok 249 ods. 1,
keďže:
(1)
Európsky úrad pre boj proti podvodom (ďalej len „úrad“) bol zriadený rozhodnutím Komisie 1999/352/ES, ESUO, Euratom (1) ako útvar Komisie. Úrad vedie vyšetrovania úplne nezávisle.
(2)
V súlade s nariadením Európskeho parlamentu a Rady (EÚ, Euratom) č. 883/2013 (2) úrad vykonáva administratívne vyšetrovania na účely boja proti podvodom, korupcii a ostatným nezákonným činnostiam, ktoré negatívne ovplyvňujú finančné záujmy Únie. Vyšetrovacie právomoci udelené Komisii príslušnými aktmi Únie vykonáva na tento účel v členských štátoch, ako aj v tretích krajinách a v priestoroch medzinárodných organizácií v súlade s dohodami o spolupráci a vzájomnej pomoci a s akýmkoľvek iným platným právnym nástrojom.
(3)
Úrad vykonáva administratívne vyšetrovania aj v rámci inštitúcií, orgánov, úradov a agentúr zriadených zmluvami alebo na základe zmlúv. Úrad v rámci svojho vyšetrovacieho mandátu zhromažďuje informácie relevantné pre vyšetrovanie vrátane osobných údajov z rôznych zdrojov – verejných orgánov, súkromných subjektov a fyzických osôb, ktoré si vymieňa s inštitúciami, orgánmi, úradmi a agentúrami Únie, príslušnými orgánmi členských štátov a tretími krajinami, ako aj s medzinárodnými organizáciami, a to pred vykonávaním vyšetrovacích alebo koordinačných činností, počas nich aj po ich ukončení.
(4)
Úrad v rámci týchto činností spracúva viacero kategórií osobných údajov, a to najmä identifikačné údaje, kontaktné údaje, údaje o profesionálnej činnosti a údaje týkajúce sa účasti na prípade. Úrad zastúpený generálnym riaditeľom koná ako prevádzkovateľ údajov. Osobné údaje sa uchovávajú v zabezpečenom elektronickom prostredí, v ktorom sa bráni nezákonnému prístupu osôb alebo prenosu údajov osobám, pri ktorých neexistuje potreba tieto údaje poznať. Spracúvané osobné údaje sa uchovávajú pätnásť rokov od zamietnutia prípadu alebo od uzavretia vyšetrovaného alebo koordinovaného prípadu rozhodnutím generálneho riaditeľa. Na konci obdobia uchovávania sa informácie k prípadu vrátane osobných údajov prenesú do historického archívu.
(5)
Úrad je pri vykonávaní svojich úloh povinný v súvislosti so spracúvaním osobných údajov dodržiavať práva fyzických osôb, ktoré sú uznané v článku 8 ods. 1 Charty základných práv Európskej únie a v článku 16 ods. 1 zmluvy, ako aj v právnych aktoch vychádzajúcich z uvedených ustanovení. Úrad je zároveň povinný dodržiavať prísne pravidlá dôvernosti a služobného tajomstva uvedené v článku 10 nariadenia (EÚ, Euratom) č. 883/2013 a zabezpečiť dodržiavanie procesných práv dotknutých osôb a svedkov uvedených v článku 9 daného nariadenia, najmä právo osôb na prezumpciu neviny.
(6)
Zabezpečené elektronické prostredie, v ktorom sa uchovávajú osobné údaje, ako aj procesné záruky a prísne pravidlá dôvernosti a služobného tajomstva uvedené v článkoch 9 a 10 nariadenia (EÚ, Euratom) č. 883/2013 zabezpečujú vysokú úroveň ochrany pred rizikami vyplývajúcimi pre práva a slobody dotknutých osôb, ktorých údaje sa spracúvajú.
(7)
Za určitých okolností je potrebné zosúladiť práva dotknutých osôb podľa nariadenia Európskeho parlamentu a Rady (EÚ) 2018/1725 (3) s potrebami vyšetrovania a dôvernosti výmeny informácií s ostatnými príslušnými verejnými orgánmi, ako aj s plným rešpektovaním základných práv a slobôd iných dotknutých osôb. Na tento účel sa v článku 25 daného nariadenia umožňuje úradu obmedziť uplatňovanie článkov 14 až 22, 35 a 36, ako aj článku 4 uvedeného nariadenia, pokiaľ jeho ustanovenia zodpovedajú právam a povinnostiam stanoveným v článkoch 14 až 22.
(8)
V zmysle článku 10 ods. 4 nariadenia (EÚ, Euratom) č. 883/2013 úrad vymenoval úradníka pre ochranu údajov v súlade s článkom 24 nariadenia Európskeho parlamentu a Rady (ES) č. 45/2001 (4).
(9)
S cieľom zabezpečiť dôvernosť a účinnosť vyšetrovaní a iných operačných činností vykonávaných úradom pri súčasnom dodržaní noriem ochrany osobných údajov podľa nariadenia (EÚ) 2018/1725 je potrebné prijať interné predpisy, na základe ktorých môže úrad obmedziť práva dotknutých osôb v súlade s článkom 25 uvedeného nariadenia.
(10)
Rozsah pôsobnosti tohto právneho aktu by sa mal vzťahovať na všetky operácie spracúvania údajov vykonávané úradom pri výkone jeho nezávislej vyšetrovacej funkcie. Tieto predpisy by sa mali uplatňovať na operácie spracúvania údajov vykonávané pred začatím vyšetrovania, počas interných aj externých vyšetrovaní, ako sa uvádzajú v článkoch 3 a 4 nariadenia (EÚ, Euratom) č. 883/2013, aj počas monitorovania nadväzných opatrení prijatých na základe vyšetrovaní. Predpisy by sa mali uplatňovať na operácie spracúvania údajov, ktoré sú súčasťou činností spojených s vyšetrovacou funkciou úradu, ako sú napríklad systém oznamovania podvodov, operačné analýzy, databázy údajov o medzinárodnej spolupráci, ako aj na operácie, ktoré môžu zahŕňať údaje z vyšetrovania, napríklad pri spracovávaní vyšetrovaní vykonávaných úradníkom pre ochranu údajov alebo pri iných postupoch podávania sťažností, ktoré vykonáva úrad. Mali by zahŕňať aj pomoc a spoluprácu, ktoré úrad poskytuje vnútroštátnym orgánom a medzinárodným organizáciám nad rámec svojich administratívnych vyšetrovaní.
(11)
S cieľom zabezpečiť súlad s článkami 14, 15 a 16 nariadenia (EÚ) 2018/1725 by úrad mal informovať všetkých jednotlivcov o svojich činnostiach týkajúcich sa spracúvania ich osobných údajov a o ich právach transparentným a jednotným spôsobom vo forme oznámení o ochrane údajov uverejnených na webovom sídle úradu a zároveň by mal v príslušnom formáte individuálne informovať dotknuté osoby relevantné pre vyšetrovanie – dotknuté osoby, svedkov a informátorov.
(12)
Bez toho, aby bolo dotknuté uplatňovanie výnimiek stanovených v nariadení (EÚ) 2018/1725, úrad môže mať potrebu obmedziť poskytovanie informácií dotknutým osobám a uplatňovanie iných práv dotknutých osôb s cieľom chrániť vlastné vyšetrovania, vyšetrovania a konania vedené verejnými orgánmi členských štátov, vyšetrovacie nástroje a metódy, ako aj práva iných osôb súvisiacich s vyšetrovaniami.
(13)
V niektorých prípadoch by poskytnutie konkrétnych informácií dotknutým osobám alebo odhalenie existencie vyšetrovania mohlo znemožniť alebo vážne narušiť účel operácie spracúvania údajov a schopnosť úradu alebo príslušných vnútroštátnych orgánov a inštitúcií, orgánov, úradov a agentúr Únie viesť účinné vyšetrovanie v budúcnosti.
(14)
Úrad okrem toho musí chrániť totožnosť informátorov vrátane oznamovateľov a svedkov, ktorí by nemali pocítiť negatívne dôsledky v súvislosti so spoluprácou s úradom.
(15)
Z týchto dôvodov môže úradu vzniknúť potreba uplatniť určité dôvody pre obmedzenia uvedené v článku 25 nariadenia (EÚ) 2018/1725 na operácie spracúvania údajov vykonávané v rámci úloh úradu stanovených v článku 2 rozhodnutia 1999/352/ES, ESUO, Euratom.
(16)
V záujme zachovania účinnej spolupráce môže byť potrebné aj to, aby úrad obmedzil práva dotknutých osôb s cieľom chrániť informácie, ktoré obsahujú osobné údaje a ktoré pochádzajú z útvarov Komisie alebo iných inštitúcií, orgánov, úradov a agentúr Únie, z príslušných orgánov členských štátov a tretích krajín, ako aj z medzinárodných organizácií. Úrad by sa mal na tento účel poradiť s týmito útvarmi, inštitúciami, orgánmi, úradmi, agentúrami, príslušnými orgánmi a medzinárodnými organizáciami o relevantných dôvodoch na uplatnenie týchto obmedzení, ako aj o ich nevyhnutnosti a primeranosti.
(17)
Úrad si v rámci svojej vyšetrovacej funkcie často vymieňa informácie vrátane osobných údajov okrem iného aj s útvarmi Komisie a výkonnými agentúrami, ktoré asistujú útvarom Komisie pri vykonávaní ich programov. V súlade s článkom 25 ods. 5 nariadenia (EÚ) 2018/1725, v ktorom sa vyžaduje prijatie interných predpisov na najvyššej úrovni riadenia príslušných inštitúcií, orgánov, agentúr a úradov Únie, toto rozhodnutie zahŕňa spracúvanie osobných údajov obsiahnutých v informáciách, ktoré sú povinné odovzdávať úradu. Všetky útvary Komisie a výkonné agentúry spracúvajúce osobné údaje na základe svojej povinnosti informovať úrad v zmysle článku 8 ods. 1 nariadenia (EÚ, Euratom) č. 883/2013 alebo v prípadoch, keď takéto údaje spracúva úrad pri plnení svojich úloh, by preto mali uplatňovať predpisy stanovené v tomto rozhodnutí s cieľom chrániť operácie spracúvania údajov vykonávané úradom. Za takýchto okolností by sa preto v záujme jednotného uplatňovania mali dotknuté útvary Komisie a výkonné agentúry poradiť s úradom o relevantných dôvodoch na uplatnenie uvedených obmedzení, ako aj o ich nevyhnutnosti a primeranosti.
(18)
Úrad – a v príslušných prípadoch útvary Komisie a výkonné agentúry – by mali ku všetkým obmedzeniam pristupovať transparentne a zaregistrovať každé uplatnenie obmedzení v príslušnom systéme záznamov.
(19)
Podľa článku 25 ods. 8 nariadenia (EÚ) 2018/1725 môžu prevádzkovatelia poskytnutie informácií o dôvodoch pre uplatnenie obmedzenia dotknutej osobe odložiť alebo od neho upustiť, ak by to akýmkoľvek spôsobom ohrozilo účel obmedzenia. Najmä v prípade, keď sa uplatňuje obmedzenie práv stanovených v článkoch 16 a 35, by oznámenie takéhoto obmedzenia ohrozilo účel obmedzenia. Úrad by mal pravidelne preskúmavať svoju pozíciu s cieľom zabezpečiť, že právo dotknutej osoby byť informovaná v súlade s článkami 16 a 38 nariadenia (EÚ) 2018/1725 je obmedzené len dovtedy, kým pretrvávajú dôvody pre odklad.
(20)
Keď sa uplatňuje obmedzenie práv iných dotknutých osôb, prevádzkovateľ by mal pri jednotlivých prípadoch individuálne posúdiť, či by oznámenie daného obmedzenia ohrozilo jeho účel.
(21)
Úradník úradu pre ochranu údajov – a v príslušných prípadoch úradník Komisie pre ochranu údajov alebo úradník pre ochranu údajov z dotknutej výkonnej agentúry – by takisto mali vykonávať nezávislé preskúmanie uplatňovania obmedzení s cieľom zabezpečiť súlad s týmto rozhodnutím.
(22)
Nariadením (EÚ) 2018/1725 sa nahrádza nariadenie (ES) č. 45/2001 odo dňa nadobudnutia účinnosti bez prechodného obdobia. Možnosť uplatňovať obmedzenia určitých práv sa stanovila v nariadení (ES) č. 45/2001. S cieľom zabrániť ohrozeniu účelu vyšetrovaní v pôsobnosti úradu a nepriaznivo ovplyvniť práva a slobody iných osôb by sa toto rozhodnutie malo uplatňovať odo dňa nadobudnutia účinnosti nariadenia (EÚ) 2018/1725.
(23)
Konzultácia s európskym dozorným úradníkom pre ochranu údajov sa uskutočnila 23. novembra 2018,
PRIJALA TOTO ROZHODNUTIE:
Článok 1
Predmet úpravy a rozsah pôsobnosti
1.   Týmto rozhodnutím sa ustanovujú predpisy, ktoré má dodržiavať Európsky úrad pre boj proti podvodom (ďalej len „úrad“) s cieľom informovať dotknuté osoby o spracúvaní ich údajov v súlade s článkami 14, 15 a 16 nariadenia (EÚ) 2018/1725.
Stanovujú sa v ňom aj podmienky, za ktorých úrad môže v súlade s článkom 25 nariadenia (EÚ) 2018/1725 obmedziť uplatňovanie článkov 4, 14 až 20 a 35 uvedeného nariadenia.
2.   Toto rozhodnutie sa uplatňuje na spracúvanie osobných údajov zo strany úradu na účely činností a v súvislosti s činnosťami vykonávanými s cieľom plniť úlohy úradu uvedené v článku 2 rozhodnutia 1999/352/ES, ESUO, Euratom a v nariadení (EÚ, Euratom) č. 883/2013.
3.   Toto rozhodnutie sa uplatňuje na spracúvanie osobných údajov útvarmi Komisie a výkonnými agentúrami, pokiaľ spracúvajú osobné údaje obsiahnuté v informáciách, ktoré sú povinné zasielať úradu v zmysle článku 8 ods. 1 nariadenia (EÚ, Euratom) č. 883/2013, alebo osobné údaje, ktoré už úrad spracúva na účely činností a v súvislosti s činnosťami podľa odseku 2 tohto článku.
Článok 2
Uplatniteľné výnimky a obmedzenia
1.   Keď si úrad plní svoje povinnosti vo vzťahu k právam dotknutých osôb podľa nariadenia (EÚ) 2018/1725, posúdi, či platí niektorá z výnimiek stanovených v uvedenom nariadení.
2.   S výhradou článkov 3 až 6 tohto rozhodnutia môže úrad obmedziť uplatňovanie článkov 14 až 20 a 35 nariadenia (EÚ) 2018/1725, ako aj článku 4 uvedeného nariadenia, pokiaľ jeho ustanovenia zodpovedajú právam a povinnostiam stanoveným v článkoch 14 až 20 a 35 nariadenia (EÚ) 2018/1725, ak by uplatňovanie týchto práv a povinností ohrozilo účel vyšetrovacích činností úradu, a to aj odhalením jeho vyšetrovacích nástrojov a metód, alebo by nepriaznivo ovplyvnilo práva a slobody iných osôb.
3.   S výhradou článkov 3 až 6 tohto rozhodnutia môže úrad takisto obmedziť práva a povinnosti uvedené v odseku 2 tohto článku, pokiaľ ide o osobné údaje získané od útvarov Komisie alebo od iných inštitúcií, orgánov, úradov a agentúr Únie, od príslušných orgánov členských štátov alebo tretích krajín, alebo od medzinárodných organizácií, za týchto okolností:
a)
ak by uplatňovanie uvedených práv a povinností mohli obmedziť útvary Komisie alebo iné inštitúcie, orgány, úrady a agentúry Únie na základe iných aktov podľa článku 25 nariadenia (EÚ) 2018/1725 alebo v súlade s kapitolou IX uvedeného nariadenia, resp. na základe zakladajúcich aktov iných inštitúcií, orgánov, úradov a agentúr Únie;
b)
ak by uplatňovanie uvedených práv a povinností mohli obmedziť príslušné orgány členských štátov na základe aktov podľa článku 23 nariadenia Európskeho parlamentu a Rady (EÚ) 2016/679 (5) alebo na základe vnútroštátnych opatrení, ktorými sa transponuje článok 13 ods. 3, článok 15 ods. 3 alebo článok 16 ods. 3 smernice Európskeho parlamentu a Rady (EÚ) 2016/680 (6);
c)
ak by uplatňovanie uvedených práv a povinností mohlo ohroziť spoluprácu úradu s tretími krajinami alebo medzinárodnými organizáciami pri plnení jeho úloh.
Pred uplatnením obmedzení za okolností uvedených v prvom pododseku písm. a) a b) sa úrad poradí s príslušnými útvarmi Komisie, inštitúciami, orgánmi, úradmi a agentúrami Únie alebo príslušnými orgánmi členských štátov, pokiaľ nie je úradu zrejmé, že uplatnenie obmedzenia je stanovené v niektorom z právnych aktov uvedených v týchto písmenách.
Prvý pododsek písm. c) sa neuplatňuje, ak nad záujmom Únie o spoluprácu s tretími krajinami alebo medzinárodnými organizáciami prevažujú záujmy alebo základné práva a slobody dotknutých osôb.
4.   Ak útvary Komisie a výkonné agentúry spracúvajú osobné údaje v prípadoch uvedených v článku 1 ods. 3, môžu v prípade potreby uplatniť obmedzenia v súlade s týmto rozhodnutím. Na tento účel konzultujú s úradom, pokiaľ nie je pre dotknutý útvar Komisie alebo výkonnú agentúru zrejmé, že uplatnenie obmedzenia je odôvodnené na základe tohto rozhodnutia.
Článok 3
Poskytovanie informácií dotknutým osobám
1.   Úrad uverejní na svojom webovom sídle oznámenia o ochrane osobných údajov, ktorými informuje všetky dotknuté osoby o svojich činnostiach zahŕňajúcich spracúvanie ich osobných údajov.
2.   Úrad individuálne informuje všetky dotknuté osoby, ktoré považuje za dotknuté osoby, svedkov alebo informátorov v zmysle nariadenia (EÚ, Euratom) č. 883/2013.
3.   Ak úrad úplne alebo čiastočne obmedzí poskytnutie informácií dotknutým osobám podľa odseku 2, zaznamená dôvody tohto obmedzenia vrátane posúdenia nevyhnutnosti a primeranosti obmedzenia.
Na tento účel v takomto zázname uvedie, ako by poskytnutie uvedených informácií ohrozilo účel vyšetrovacích činností úradu alebo účel obmedzení uplatnených podľa článku 2 ods. 3, alebo ako by nepriaznivo ovplyvnilo práva a slobody iných osôb.
Uvedený záznam a v náležitých prípadoch aj dokumenty obsahujúce súvisiace faktické a právne prvky sa zaregistrujú. Na požiadanie sa sprístupnia európskemu dozornému úradníkovi pre ochranu údajov.
4.   Obmedzenie uvedené v odseku 3 sa uplatňuje dovtedy, kým platia dôvody, ktoré ho opodstatňujú.
Ak dôvody na obmedzenie prestanú platiť, úrad poskytne dotknutej osobe príslušné informácie a dôvody obmedzenia. Úrad zároveň informuje dotknutú osobu o možnosti kedykoľvek podať sťažnosť európskemu dozornému úradníkovi pre ochranu údajov alebo sa dožadovať súdneho prostriedku nápravy na Súdnom dvore Európskej únie.
Úrad preskúma uplatňovanie obmedzenia každých šesť mesiacov po jeho prijatí a pri ukončení príslušného vyšetrovania. Následne prevádzkovateľ každoročne monitoruje potrebu zachovania všetkých obmedzení.
Článok 4
Právo dotknutej osoby na prístup k údajom
1.   Ak dotknuté osoby požadujú prístup k svojim osobným údajom spracovávaným v súvislosti s jedným alebo viacerými konkrétnymi prípadmi alebo ku konkrétnej operácii spracúvania údajov v súlade s článkom 17 nariadenia (EÚ) 2018/1725, úrad obmedzí posúdenie žiadosti len na takéto osobné údaje.
2.   Ak úrad úplne alebo čiastočne obmedzí právo na prístup k údajom uvedené v článku 17 nariadenia (EÚ) 2018/1725, prijme tieto kroky:
a)
vo svojej odpovedi na príslušnú žiadosť informuje danú dotknutú osobu o uplatnenom obmedzení a o hlavných dôvodoch tohto obmedzenia, ako aj o možnosti podať sťažnosť európskemu dozornému úradníkovi pre ochranu údajov alebo sa dožadovať súdneho prostriedku nápravy na Súdnom dvore Európskej únie;
b)
zaznamená dôvody obmedzenia vrátane posúdenia nevyhnutnosti a primeranosti obmedzenia. Na tento účel v tomto zázname uvedie, ako by poskytnutie prístupu k údajom ohrozilo účel vyšetrovacích činností úradu alebo účel obmedzení uplatnených podľa článku 2 ods. 3, alebo ako by nepriaznivo ovplyvnilo práva a slobody iných dotknutých osôb.
Poskytnutie informácií uvedených v písmene a) sa môže v súlade s článkom 25 ods. 8 nariadenia (EÚ) 2018/1725 odložiť, môže sa od neho upustiť alebo sa môže zamietnuť.
3.   Záznam uvedený v odseku 2 písm. b) a v náležitých prípadoch aj dokumenty obsahujúce súvisiace faktické a právne prvky sa zaregistrujú. Na požiadanie sa sprístupnia európskemu dozornému úradníkovi pre ochranu údajov. Uplatňuje sa článok 25 ods. 7 nariadenia (EÚ) 2018/1725.
Článok 5
Právo na opravu, vymazanie a obmedzenie spracúvania
Ak úrad úplne alebo čiastočne obmedzí uplatňovanie práva na opravu, vymazanie alebo obmedzenie spracúvania uvedené v článku 18, článku 19 ods. 1 a článku 20 ods. 1 nariadenia (EÚ) 2018/1725, prijme kroky stanovené v článku 4 ods. 2 tohto rozhodnutia a zaregistruje záznam v súlade s článkom 4 ods. 3 tohto rozhodnutia.
Článok 6
Oznámenie porušenia ochrany osobných údajov dotknutej osobe
Ak úrad obmedzí oznámenie porušenia ochrany osobných údajov dotknutej osobe uvedené v článku 35 nariadenia (EÚ) 2018/1725, zaznamená a zaregistruje dôvody obmedzenia v súlade s článkom 3 ods. 3 tohto rozhodnutia. Uplatňuje sa článok 3 ods. 4 tohto rozhodnutia.
Článok 7
Preskúmanie úradníkom pre ochranu údajov
1.   Úradník úradu pre ochranu údajov je bez zbytočného odkladu informovaný vždy, keď sa v súlade s týmto rozhodnutím obmedzujú práva dotknutých osôb. Úradníkovi úradu pre ochranu údajov sa poskytuje prístup k záznamu a všetkým dokumentom obsahujúcim základné faktické a právne prvky.
Úradník úradu pre ochranu údajov môže požiadať o preskúmanie obmedzení. Úradník úradu pre ochranu údajov je písomne informovaný o výsledku požadovaného preskúmania.
2.   Ak útvary Komisie a výkonné agentúry spracúvajú osobné údaje v prípadoch uvedených v článku 1 ods. 3, úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry sú bez zbytočného odkladu informovaní vždy, keď sa v súlade s týmto rozhodnutím obmedzujú práva dotknutých osôb. Úradníkovi Komisie pre ochranu údajov alebo prípadne úradníkovi pre ochranu údajov z dotknutej výkonnej agentúry sa poskytuje prístup k záznamu a všetkým dokumentom obsahujúcim základné faktické a právne prvky.
Úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry môžu požiadať o preskúmanie obmedzení. Úradník Komisie pre ochranu údajov alebo prípadne úradník pre ochranu údajov z dotknutej výkonnej agentúry sú písomne informovaní o výsledku požadovaného preskúmania.
3.   Každá výmena informácií s úradníkom pre ochranu údajov v priebehu postupu sa zaznamenáva vo vhodnej forme.
Článok 8
Nadobudnutie účinnosti
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 11. decembra 2018.
V Bruseli 11. decembra 2018
Za Komisiu
predseda
Jean-Claude JUNCKER
(1)  Rozhodnutie Komisie 1999/352/ES, ESUO, Euratom z 28. apríla 1999, ktorým sa zriaďuje Európsky úrad pre boj proti podvodom (OLAF) (Ú. v. ES L 136, 31.5.1999, s. 20).
(2)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).
(3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
(4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
(5)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
(6)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).

Summary:
Obmedzenia práv dotknutých osôb – interné predpisy Komisie
Obmedzenia práv dotknutých osôb – interné predpisy Komisie
 
ZHRNUTIE K DOKUMENTOM:
Rozhodnutie Komisie (EÚ) 2018/1927 – interné predpisy týkajúce sa spracúvania osobných údajov Komisiou v oblasti hospodárskej súťaže v súvislosti s poskytovaním informácií dotknutým osobám a obmedzením určitých práv
Následné zmeny rozhodnutia (EÚ) 2018/1927 boli zapracované do základného textu. Toto konsolidované znenie slúži len na dokumentačné účely.
Rozhodnutie Komisie (EÚ) 2018/1961 – interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracovávaním osobných údajov na účely vnútorného auditu
Rozhodnutie Komisie (EÚ) 2018/1962 – interné predpisy týkajúce sa spracúvania osobných údajov Európskym úradom pre boj proti podvodom (OLAF) v súvislosti s poskytovaním informácií dotknutým osobám a obmedzením určitých práv
Rozhodnutie Komisie (EÚ) 2018/1996 – interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracúvaním osobných údajov na účely prešetrovaní na ochranu obchodu a prešetrovaní v oblasti obchodnej politiky
Rozhodnutie Komisie (EÚ) 2019/154 – interné predpisy týkajúce sa obmedzenia práva prístupu dotknutých osôb k ich zdravotnej dokumentácii
Rozhodnutie Komisie (EÚ) 2019/165 – interné predpisy týkajúce sa poskytovania informácií dotknutým osobám a obmedzenia niektorých ich práv ochrany osobných údajov Komisiou v súvislosti s administratívnymi vyšetrovaniami, úkonmi pred začatím disciplinárneho konania, disciplinárnymi konaniami a konaniami o pozastavení výkonu funkcie
Rozhodnutie Komisie (EÚ) 2019/236 – interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracovávaním osobných údajov Komisiou na účely vnútornej bezpečnosti inštitúcií EÚ
AKÝ JE CIEĽ TÝCHTO ROZHODNUTÍ?
Rozhodnutia stanovujú interné predpisy, na základe ktorých môže Európska komisia obmedziť práva jednotlivcov, ktoré si uplatňujú v súvislosti s nariadením (EÚ) 2018/1725. Interné predpisy platia len na spracovanie osobných údajov v rámci špecifických oblastí a na špecifické účely.
HLAVNÉ BODY
Osobné údaje sú všetky informácie týkajúce sa identifikovanej alebo identifikovateľnej fyzickej osoby („dotknutá osoba“). Fyzická osoba je identifikovateľná, ak ju možno priamo alebo nepriamo identifikovať najmä na základe identifikátora (napríklad meno, identifikačné číslo, lokalizačné údaje alebo online identifikátor) alebo na základe jedného alebo viacerých faktorov špecifických pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu danej fyzickej osoby.
Nový právny rámec EÚ o ochrane a voľnom pohybe osobných údajov pozostáva najmä z nasledujúcich častí:všeobecné nariadenie o ochrane údajov (GDPR), ktorým sa stanovujú práva jednotlivcov ohľadom ich osobných údajov, ich ochrany v súvislosti so spracovaním ich osobných údajov v rámci krajín EÚ a ktoré zaisťuje voľný pohyb takýchto údajov;  Nariadenie (EÚ) 2018/1725, ktorým sa ustanovujú práva jednotlivcov v súvislosti s ich osobnými údajmi, ktoré ich chráni v súvislosti so spracovaním ich osobných údajov inštitúciami, orgánmi, úradmi a agentúrami EÚ a zaisťuje voľný pohyb takýchto údajov.  Tieto nariadenia sa považujú za rovnocenné a musia sa interpretovať ako rovnaké.
Článok 25 nariadenia (EÚ) 2018/1725 poskytuje možnosť, že v určitých prípadoch môžu inštitúcie a orgány EÚ obmedziť práva jednotlivcov za predpokladu, že sú takéto obmedzenia ustanovené v právnych predpisoch EÚ. V súlade s uvedeným prijala Komisia 7 rozhodnutí Komisie, ktoré ustanovujú dôvody na možné obmedzenia na účely ochrany dôležitých cieľov všeobecného verejného záujmu EÚ.
Na základe týchto rozhodnutí a po individuálnom posúdení potreby a proporcionality obmedzení Európska komisia rozhodne, či by sa mali v jednotlivých prípadoch obmedziť práva jednotlivcov.
Obmedzené môžu byť nasledujúce práva jednotlivcov:ich právo na informácie,spracovanie ich osobných údajov aporušenia ich osobných údajov, ktoré môžu mať za následok vysoké riziko pre ich práva a slobody,  ich právo na prístup k ich osobným údajom, vymazanie osobných údajov alebo obmedzenie spracovania ich osobných údajov.  Všetkých 7 rozhodnutí Komisie má podobný formát, pričom každé obsahuje niektoré alebo všetky z týchto prvkov:Predmet a rozsah Požiadavka individuálneho hodnotenia jednotlivých žiadostí dotknutých osôb.    Platné výnimky a/alebo obmedzenia Pred uplatnením obmedzenia musí najskôr Komisia zvážiť, či platia niektoré z výnimiek práv dotknutých osôb stanovené v nariadení (EÚ) 2018/1725.    Poskytovanie informácií o dotknutých osobách Komisia musí na svojej webovej lokalite uverejniť oznámenia o ochrane údajov, ktorými budú všetky dotknuté osoby informované o aktivitách spracúvania údajov v príslušnej oblasti.  Komisia musí vo vhodnom formáte individuálne informovať všetky osoby individuálne ovplyvnené vyšetrovaním alebo opatrením vykonaným v jednej z príslušných oblastí.    Práva na prístup dotknutých osôb k ich osobným údajom, ich vymazaniu alebo obmedzeniu ich spracovania Ak Komisia obmedzí prístup k osobným údajom, právo na vymazanie a/alebo právo na obmedzenie spracovania, musí informovať dotknutú osobu o uplatnenom obmedzení, o hlavnom dôvode jeho uplatnenia a možnosti podať podnet európskemu dozornému úradníkovi pre ochranu údajov alebo využiť súdny opravný prostriedok na Súdnom dvore Európskej únie.    Zaznamenávanie a registrovanie obmedzení Komisia musí zaznamenať dôvody všetkých uplatnených obmedzení vrátane posúdenia nutnosti a proporcionality.    Trvanie obmedzení Obmedzenia platia, kým sú platné dôvody, ktoré ich opodstatňujú.    Preskúmanie úradníkom Európskej komisie pre ochranu údajov Úradník pre ochranu údajov musí byť bezodkladne informovaný o každom obmedzení práv dotknutých osôb.  Na požiadanie sa musí úradníkovi pre ochranu údajov poskytnúť prístup k záznamu a všetkým dokumentom obsahujúcim základné skutkové a právne prvky.  Úradník pre ochranu údajov môže požiadať o prehodnotenie obmedzenia a musí byť písomne informovaný o výsledku požadovaného prehodnotenia.    7 rozhodnutí Komisie sa vzťahuje na obmedzenia dotknutých osôb v nasledujúcich oblastiach:Vnútorná bezpečnosť inštitúcií EÚ Platí pre spracovanie osobných údajov na zaistenie bezpečnosti osôb, majetku a informácií v rámci Komisie.  Komisia musí individuálne informovať svedkov a osoby, na ktoré sa vzťahuje bezpečnostné vyšetrovanie týkajúce sa spracovania ich osobných údajov.  Okrem toho musí Komisia individuálne informovať dotknuté osoby, ktorých údaje sa spracúvajú, o previerkach podľa článku 7(5) rozhodnutia Komisie (EÚ, Euratom) 2015/443.  Navyše musí individuálne informovať osoby, ktorých údaje sa spracúvajú, o prehľadávaniach priestorov Komisie a komunikačných a informačných systémov a vybavenia.    Administratívne vyšetrovania, úkony pred začatím disciplinárneho konania, disciplinárne konania a konania o pozastavení výkonu funkcie Práva a povinnosti možno na základe nariadenia (EÚ) 2018/1725 obmedziť, ak by ohrozili účel administratívneho vyšetrovania, úkonov pred začatím disciplinárneho konania, disciplinárnych konaní a konaní o pozastavení výkonu funkcie alebo ak by ovplyvňovali práva a slobody iných dotknutých osôb.    Osobné zdravotnícke údaje Komisia môže v závislosti od prípadu obmedziť právo dotknutých osôb na priamy prístup k osobným zdravotníckym údajom psychologickej alebo psychiatrickej povahy, ktoré sa ich týkajú, ak prístup k takýmto údajom môže predstavovať riziko ohrozenia zdravia dotknutej osoby.  Toto obmedzenie musí byť primerané k tomu, čo sa striktne požaduje na ochranu dotknutej osoby.    Ochrana obchodu a prešetrovaní v oblasti obchodnej politiky Práva a povinnosti možno na základe nariadenia (EÚ) 2018/1725 obmedziť, ak by ohrozili účel aktivít v oblasti obchodnej politiky a ochrany obchodu Komisie alebo ak by nepriaznivo ovplyvňovali práva a slobody iných dotknutých osôb.    Európsky úrad pre boj proti podvodom (OLAF) Vzťahuje sa aj na spracúvanie osobných údajov úradom OLAF (ako aj na spracovávanie osobných údajov útvarmi Komisie a výkonnými komisiami, ktoré musia byť odovzdané úradu OLAF), aby si mohol úrad plniť svoje úlohy;  Vyšetrovania úradu OLAF sú úplne nezávislé od Komisie;  Úrad OLAF rozhodne, či sa majú uplatniť výnimky z práv dotknutých osôb.  Oznámenia o ochrane údajov informujúce dotknuté osoby o aktivitách súvisiacich so spracovaním ich osobných údajov sa zverejňujú na webovej lokalite úradu OLAF.  Úradník pre ochranu údajov úradu OLAF preverí všetky obmedzenia práv dotknutých osôb.    Aktivity vnútorného auditu Práva a povinnosti možno na základe nariadenia (EÚ) 2018/1725 obmedziť v súvislosti so spracovateľskými operáciami vykonávanými Komisiou pri výkone aktivít vnútorného auditu vždy, keď môže uplatňovanie práv dotknutých osôb ohroziť vykonávanie vnútorného auditu vrátane odhalenia jej nástrojov a metód auditu alebo ak by nepriaznivo ovplyvňovali práva a slobody iných dotknutých osôb.  Okrem toho môže byť potrebné, aby Komisia obmedzila uplatňovanie práv dotknutých osôb s cieľom chrániť spracovateľské operácie útvarov Komisie alebo iných inštitúcií, orgánov, úradov a agentúr Únie alebo orgánov členských štátov a medzinárodných organizácií, ako aj Výboru pre pokrok v oblasti auditu.  Komisia informuje jednotlivcov o svojich aktivitách vnútorného auditu, ktoré zahŕňajú spracovanie ich osobných údajov a ich práva formou oznámenia o ochrane údajov zverejneného na webovej lokalite Komisie. V prípade potreby Komisia zabezpečí, aby boli dotknuté osoby informované individuálne náležitou formou.    Hospodárska súťaž Práva a povinnosti možno na základe nariadenia (EÚ) 2018/1725 obmedziť, ak by ohrozili účel vyšetrovania a presadzovania pravidiel Komisie vrátane odhalenia jej nástrojov a metód auditu alebo ak by nepriaznivo ovplyvňovali práva a slobody iných dotknutých osôb.    
ODKEDY SA ROZHODNUTIA UPLATŇUJÚ?
Rozhodnutia (EÚ) 2018/1927, (EÚ) 2018/1961, (EÚ) 2018/1962, (EÚ) 2018/1996 a (EÚ) 2019/154 sa uplatňujú od 11. decembra 2018.  Rozhodnutia (EÚ) 2019/165 sa uplatňujú od 7. februára 2019.  Rozhodnutie (EÚ) č. 2019/236 sa uplatňuje od 11. februára 2019.  
KONTEXT
Ďalšie informácie:Reforma pravidiel ochrany údajov z roku 2018 (Európska komisia).  
HLAVNÉ DOKUMENTY
Rozhodnutie Komisie (EÚ) 2018/1927 z 5. decembra 2018, ktorým sa stanovujú interné predpisy týkajúce sa spracúvania osobných údajov Európskou komisiou v oblasti hospodárskej súťaže v súvislosti s poskytovaním informácií dotknutým osobám a obmedzením určitých práv (Ú. v. EÚ L 313, 10.12.2018, s. 39 – 44)
Rozhodnutie Komisie (EÚ) 2018/1961 z 11. decembra 2018, ktorým sa stanovujú vnútorné pravidlá týkajúce sa poskytovania informácií dotknutým osobám a obmedzenia niektorých ich práv v súvislosti so spracovávaním osobných údajov na účely vnútorného auditu (Ú. v. EÚ L 315, 12.12.2018, s. 35 – 40)
Rozhodnutie Komisie (EÚ) 2018/1962 z 11. decembra 2018, ktorým sa stanovujú interné predpisy týkajúce sa spracovávania osobných údajov Európskym úradom pre boj proti podvodom (OLAF) v súvislosti s poskytovaním informácií dotknutým osobám a obmedzením niektorých ich práv v súlade s článkom 25 nariadenia Európskeho parlamentu a Rady (EÚ) 2018/1725 (Ú. v. EÚ L 315, 12.12.2018, s. 41 – 46)
Rozhodnutie Komisie (EÚ) 2018/1996 zo 14. decembra 2018, ktorým sa stanovujú interné predpisy týkajúce sa poskytovania informácií dotknutým osobám a obmedzenia niektorých ich práv v súvislosti so spracúvaním osobných údajov na účely prešetrovaní na ochranu obchodu a prešetrovaní v oblasti obchodnej politiky (Ú. v. EÚ L 320, 17.12.2018, s. 40 – 44)
Rozhodnutie Komisie (EÚ) 2019/154 z 30. januára 2019, ktorým sa stanovujú vnútorné pravidlá týkajúce sa obmedzenia práva prístupu dotknutých osôb k ich zdravotnej dokumentácii (Ú. v. EÚ L 27, 31.1.2019, s. 33 – 35)
Rozhodnutie Komisie (EÚ) 2019/165 z 1. februára 2019, ktorým sa stanovujú vnútorné pravidlá týkajúce sa poskytovania informácií dotknutým osobám a obmedzenia niektorých ich práv ochrany osobných údajov Komisiou v súvislosti s administratívnymi vyšetrovaniami, úkonmi pred začatím disciplinárneho konania, disciplinárnymi konaniami a konaniami o pozastavení výkonu funkcie (Ú. v. EÚ L 32, 4.2.2019, s. 9 – 13)
Rozhodnutie Komisie (EÚ) 2019/236 zo 7. februára 2019, ktorým sa stanovujú vnútorné pravidlá týkajúce sa poskytovania informácií dotknutým osobám a obmedzenia niektorých ich práv v súvislosti so spracúvaním osobných údajov Európskou komisiou na účely vnútornej bezpečnosti inštitúcií Únie (Ú. v. EÚ L 37, 8.2.2019, s. 144 – 149)
SÚVISIACE DOKUMENTY
Platné pre Európsku komisiu:
Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39 – 98)
Rozhodnutie Komisie (EÚ, Euratom) 2017/46 z 10. januára 2017 o bezpečnosti komunikačných a informačných systémov v Európskej komisii (Ú. v. EÚ L 6, 11.1.2017, s. 40 – 51)
Pozri konsolidované znenie.
Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41 – 52)
Platné pre krajiny EÚ:
Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1 – 88)
Pozri konsolidované znenie.
Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89 – 131)
Pozri konsolidované znenie.
Posledná aktualizácia 03.04.2019